CELEX: 62019CN0069
Language: mt
Date: 2019-01-29 00:00:00
Title: Kawża C-69/19 P: Appell ippreżentat fid-29 ta’ Jannar 2019 minn Credito Fondiario SpA mid-digriet mogħti mill-Qorti Ġenerali (It-Tmien Awla) fid-19 ta’ Novembru 2018 fil-Kawża T-661/16, Credito Fondiario vs BUR

18.3.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/18
            
         
      Appell ippreżentat fid-29 ta’ Jannar 2019 minn Credito Fondiario SpA mid-digriet mogħti mill-Qorti Ġenerali (It-Tmien Awla) fid-19 ta’ Novembru 2018 fil-Kawża T-661/16, Credito Fondiario vs BUR
      (Kawża C-69/19 P)
      (2019/C 103/19)
      Lingwa tal-kawża: it-Taljan
      
         Partijiet
      
      
         Appellanti: Credito Fondiario SpA (rappreżentanti: F. Sciaudone, F. Iacovone, S. Frazzani u A. Neri, avukati)
      
         Parti oħra fil-proċedura: Il-Bord Uniku ta’ Riżoluzzjoni
      
         Intervenjenti: Ir-Repubblika Taljana, Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla d-digriet appellat u tirrinvija l-kawża lill-Qorti Ġenerali;
               
            
                  —
               
               
                  tikkundanna lill-BUR għall-ispejjeż tal-appell u għal dawk tal-Kawża T-661/16;
               
            
                  —
               
               
                  sussidjarjament, tannulla d-digriet appellat sa fejn il-Qorti Ġenerali tikkundanna lil Credito Fondiario għall-ħlas tal-ispejjeż tal-BUR u tiddeċiedi l-ispejjeż tal-proċeduri fl-ewwel istanza skont il-prinċipju ta’ ekwità.
               
            
         Aggravji u argumenti prinċipali
      
      L-appellanti tqis li d-digriet appellat huwa vvizzjat b’numru ta’ żbalji, li jikkostitwixxu kemm żbalji ta’ liġi kif ukoll żbalji ta’ proċedura.
      I.   Kwalifika żbaljata tal-fatti – Nuqqas ta’ motivazzjoni
      
      Il-Qorti Ġenerali kkwalifikat b’mod żbaljat il-fatti skont il-ġurisprudenza li tipprevedi li fin-nuqqas ta’ pubblikazzjoni jew ta’ notifika, it-terminu għall-preżentata ta’ appell jibda jiddekorri mill-mument fejn il-parti kkonċernata tieħu konjizzjoni preċiża tal-kontenut u tal-motivazzjoni tal-att, bil-kundizzjoni li tkun talbet it-test f’terminu raġonevoli.
      B’mod partikolari, il-Qorti Ġenerali evalwat b’mod żbaljat li l-appellanti ħadet konjizzjoni ta’ żewġ deċiżjonijiet tal-BUR permezz taż-żewġ noti tal-Banca d’Italia tat-3 ta’ Mejju 2016. Barra minn hekk, il-Qorti Ġenerali evalwat b’mod żbaljat li l-appellanti ma aġixxietx f’terminu reġjonevoli sabiex tikseb iż-żewġ deċiżjonijiet tal-BUR. Il-Qorti Ġenerali ma kkunsidratx debitament il-kuntest ta’ nuqqas ta’ ċertezza legali. Konsegwentement, il-Qorti Ġenerali b’mod żbaljat ikkonstatat in-natura tardiva tar-rikors fid-dawl taċ-ċirkustanzi tal-każ inkwistjoni.
      II.   Interpretazzjoni u applikazzjoni żbaljata tal-ġurisprudenza relatata mat-“terminu raġonevoli”
      
      L-evalwazzojni tan-natura tardiva tar-rikors magħmula mill-Qorti Ġenerali hija vvizzjata wkoll minħabba l-interpretazzjoni żbaljata (u l-konsegwenti applikazzjoni żbaljata għall-każ inkwistjoni) tal-ġurisprudenza relatata mat-tul raġonevoli tat-terminu li matulu l-parti kkonċernata għandha taġixxi biex tikseb id-deċiżjoni li għandha tiġi kkontestata.
      III.   Ksur tad-drittijiet tad-difiża tal-appellanti – Ksur u applikazzjoni żbaljata tal-Artikolu 126 tar-Regoli tal-Proċedura tal-Qorti Ġenerali
      
      Filwaqt li l-Qorti Ġenerali adottat numru ta’ miżuri istruttorji u miżuri ta’ organizzazzjoni tal-proċedura, hija ma stednitx lill-partijiet iressqu osservazzjonijiet dwar il-kwistjoni tal-preżentata fil-ħin tar-rikors. Il-Qorti Ġenerali eżaminat il-kwistjoni tan-natura tardiva għall-ewwel darba fid-digriet, fejn ibbażat iċ-ċaħda tar-rikors fuq din il-kwistjoni, mingħajr ma qiegħdet lill-partijiet, b’mod partikolari lill-appellanti, fil-kundizzjoni li jressqu l-fehmiet u l-argumenti tagħhom dwar dan il-punt.
      Barra minn hekk, il-Qorti Ġenerali adottat id-digriet b’applikazzjoni tal-Artikolu 126 tar-Regoli tal-Proċedura tagħha, minkejja li kien evidenti, għal numru ta’ rġaunijiet, li l-motiv ta’ inammissibbiltà li fuqu kien ibbażat id-digriet ma kienx manifest.
      Għalhekk, il-Qorti Ġenerali kisret id-drittijiet tad-difiża tal-appellanti.
      IV.   Żball ta’ evalwazzjoni relatat mal-inammissibbiltà tat-talba mressqa taħt l-Artikolu 277 TFUE
      
      L-evalwazzjonijiet żbaljati li permezz tagħhom il-Qorti Ġenerali kkonstatat l-inammissibbiltà tat-talba għal annullament jikkomportaw, awtomatikament, l-illegalità tad-digriet fil-parti fejn il-Qorti Ġenerali kkonstatat l-inammissibbiltà tat-talba tal-appellanti intiża sabiex tinkiseb id-dikjarazzjoni ta’ illegalità tar-Regolament 2015/63 (1). Fil-fatt, il-Qorti Ġenerali qieset li t-tieni talba kienet neċessarjament aċċessorja fir-rigward tat-talba prinċipali ta’ annullament, u li għalhekk l-inammissibbiltà manifesta tar-rikors għal annullament kienet tiddetermina awtomatikament l-inammissibbiltà manifesta tat-talba intiża sabiex tinkiseb id-dikjarazzjoni ta’ illegalità tar-Regolament 2015/63.
      V.   Żball ta’ evalwazzjoni relatat mal-kundanna għall-ispejjeż – Ksur u applikazzjoni żbaljata tal-Artikoli 134 u 135 tar-Regoli tal-Proċedura
      
      Sussidjarjament, l-appellanti tikkontesta d-digriet sa fejn il-Qorti Ġenerali kkundannatha tbati l-ispejjeż tal-BUR.
      Skont l-appellanti, għal raġunijiet ta’ ekwità, il-Qorti Ġenerali jmissha applikat l-Artikolu 135 tar-Regoli tal-Proċedura u paċiet l-ispejjeż bis-saħħa tal-Artikolu 135(1) tar-Regoli tal-Proċedura jew, jekk ikun il-każ, imissha kkundannat lill-BUR sabiex tbati mill-inqas parti mill-ispejjeż sostnuti mir-rikorrenti fl-ewwel istanza, bis-saħħa tal-Artikolu 135(2) tar-Regoli tal-Proċedura.
      
         (1)  Regolament ta’ Delega tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44 u r-rettifika ĠU 2017 L 156, p. 38).